**ANDMEKAITSETINGIMUSED**

1. **MIS ON ANDMEKAITSETINGIMUSTE EESMÄRK?**

Ehkki Civitta Eesti AS-i („**Civitta“**) klientideks on valdavas enamuses ettevõtted ja asutused, mitte eraisikud, puutub ka Civitta teatud määral kokku isikuandmetega. Andmekaitsetingimuste eesmärgiks on anda nendele inimestele teave, missuguseid isikuandmeid, kuidas ja mis eesmärgil Civitta töötleb ja missugused on inimese õigused seoses tema isikuandmete töötlemisega.

Civitta Eesti AS-i kui isikuandmete vastutava töötleja registrikood on 11092241, juriidiliseks aadressiks on Riia tn 24a, 51010 Tartu ning lisaks Tartule tegutseb Civitta Tallinnas aadressil Lõõtsa 8, 11415 Tallinn. Kontakttelefon on +372 646 448 8 ja e-posti aadress info@civitta.ee.

Andmekaitsetingimuste avalikustamine täidab Euroopa Parlamendi ja Nõukogu Määruse (EL) 2016/679, *27. aprill 2016, füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus)* („**isikuandmete kaitse üldmäärus**“) artiklitest 13 ja 14 tuleneva teavitamiskohustuse.

1. **MIS EESMÄRKIDEL JA KUIDAS CIVITTA ISIKUANDMEID TÖÖTLEB?**

***Kliendile teenuse osutamine***

Civitta pakub oma klientidele juhtimiskonsultatsiooni, ettevõtlustuge ja -diagnostikat, aitab kirjutada toetustaotlusi ja juhtida projekti, viib läbi turu-uuringuid, teeb andmeanalüüsi ning nõustab laia spektrit organisatsioone alates idufirmadest ja lõpetades avaliku sektoriga.

Nende teenuste osutamiseks on vajalik töödelda ettevõtte või asutuse juhtide ja töötajate isikuandmeid, nagu inimese kontaktandmed, positsioon ja tööandja, ning erakliendi kontaktandmeid. Ettevõtte või asutuse juhtide ja töötajate ning erakliendi isikuandmed võivad nähtuda kliendile teenuse osutamise käigus või teenuse lõpptulemusena kliendile esitatud raportist, projektist, analüüsist või uuringust. Selline isikuandmete töötlemine on vajalik, et täita kliendiga sõlmitud lepingut. Erakliendile arve esitamiseks on vajalik töödelda tema arveinfot.

***Uuringute läbiviimine***

Kui Civitta viib kliendi tellimusel läbi uuringut ning Civitta ja klient püstitavad üheskoos uuringu eesmärgi, määratlevad sihtrühmad ja küsitlemise metoodika, on Civitta ja klient uuringu käigus töödeldavate isikuandmete kaasvastutavad töötlejad. Kui ülaltoodud valikud teeb klient üksi, näiteks hankedokumendis ülesannet kirjeldades, ning Civitta töötleb uuringu käigus isikuandmeid vastavalt kliendi juhistele, on uuringus klient isikuandmete vastutavaks töötlejaks ning Civitta volitatud töötlejaks. Kaasvastutava töötlejana on Civittal õigustatud huvi koguda uuringu läbiviimise eesmärgil avalikest allikatest (näiteks ettevõtte või asutuse koduleht, äriregister) sihtrühma kuuluvate ettevõtete ja asutuste juhtide või töötajate kontaktandmeid ning kasutada kontaktandmeid nendega ühenduse võtmiseks.

***Teenuste ja toodete sisseostmine tarnijatelt***

Civitta kasutab ka ise teiste ettevõtete teenuseid ning tellib oma tegevuseks vajalikke tooteid. Vastavaks ärisuhtluseks on vajalik teada tarnijapoolse kontaktisiku kontaktandmeid. Kontaktandmete ja arveinfo töötlemine on vajalik tarnelepingu täitmiseks.

***Infokirjade edastamine***

Civitta soovib viia oma klientide ja teiste isikuteni, kellega Civitta on koostööd teinud ja ärialaseid kontaktandmeid vahetanud, neile huvipakkuvaid ja kasulikke uudiseid Civitta tegevuse kohta. Civitta võib sel eesmärgil edastada e-posti teel infokirju kliendist ettevõtte või asutuse kontaktisikule, erakliendile, uuringus osalenud sihtrühma kuuluva organisatsiooni kontaktisikule, tarnija kontaktisikule. Civittal on õigustatud huvi hoida nende inimestega või nende inimeste esindatavate ettevõtete ja asutustega ärialast suhet. Inimesel on igal ajal õigus teavitada Civittat soovist infokirju enam mitte saada ning kõige lihtsam viis selleks on iga infokirja lõpus oleva vastava lingi klikkimine.

***Värbamine***

Civittasse tööle kandideerijad esitavad oma kandideerimisdokumentides Civittale järgnevaid isikuandmeid: kontaktandmed, haridus, kvalifikatsioon, senine töökogemus.

1. **KELLEL ON ISIKUANDMETELE LIGIPÄÄS?**

Civitta hoiab konfidentsiaalsena kõiki oma klientide andmeid, sealhulgas isikuandmeid.

Civitta töödeldavatele isikuandmetele pääsevad ligi üksnes need töötajad ja juhtorganite liikmed, kellele see on vajalik nende positsioonist tulenevate ülesannete täitmiseks. Civitta võib projekti kaasata ja isikuandmetele ligipääsu anda vajalikku pädevust omavale koostööpartnerile. Rahvusvahelise kliendiprojekti raames võib Civitta edastada isikuandmeid teistes riikides tegutsevatele Civitta kontserni ettevõtetele. Isikuandmetele võib ligipääsu omada tarkvaralahenduse pakkuja. Juriidilisest isikust kliendi kontaktisikute ning erakliendi isikuandmeid võidakse edastada raamatupidamisteenuse osutajale. Juhul kui tasumata arve osas ei õnnestu saavutada kokkulepet, on võimalik eraisikust kliendi arveinfo ja kontaktandmete edastamine inkassoteenuse osutajale.

1. **KUI KAUA CIVITTA ISIKUANDMEID SÄILITAB?**

Civitta säilitab klientidele teenuse osutamist tõendavaid andmekandjaid, sh isikuandmeid sisaldavaid dokumente 10 aastat projekti lõppemisest.

Civitta säilitab kliendist ettevõtte või asutuse kontaktisiku, erakliendi, uuringus osalenud sihtrühma kuuluva ettevõtte või asutuse kontaktisiku ja tarnija kontaktisiku kontaktandmeid kliendisuhte või ühise projekti kestel. Õigustatud huvi olemasolu korral võib Civitta teatud olukordades säilitada kontaktandmeid ka pärast kliendisuhte või ühise projekti lõppemist, kuid mitte kauem, kui vajalik. Eelkõige võib Civitta kontaktandmeid säilitada ja edaspidi töödelda äriedenduse eesmärgil. Kui Civittal on õigustatud huvi hoida nende inimeste või nende inimeste esindatavate ettevõtete või asutustega ärialast suhet, säilitab Civitta kontaktandmeid nii kaua, kui on õigustatud huvist tulenevalt vajalik või kuni inimene on avaldanud soovi, et tema kontaktandmed kustutatakse.

Teenuste või toodete sisseostmisega seotud lepinguid ja teenuse või toote kvaliteediga seotud infot säilitatakse kuni 10 aastat teenuse kättesaamisest või toote üleandmisest.

Tööle kandideerijate kandideerimisdokumente säilitab Civitta ühe aasta jooksul alates kandidaadile värbamisotsuse teatavakstegemisest.

Andmeid, mille säilitamiskohustus tuleneb õigusaktist (nt raamatupidamisandmed), säilitab Civitta õigusaktis ettenähtud aja jooksul.

1. **MISSUGUSED ON INIMESE ÕIGUSED SEOSES OMA ISIKUANDMETEGA?**

Tulenevalt andmekaitse üldmäärusest on inimesel õigus oma isikuandmetega tutvuda ja saada enda isikuandmetest koopia, õigus nõuda enda isikuandmete ülekandmist teisele vastutavale töötlejale, õigus nõuda enda isikuandmete kustutamist, parandamist või täiendamist ja isikuandmete töötlemise piiramist.

Nende õiguste kasutamiseks palub Civitta võtta ühendust oma tavapärase kontaktisikuga Civittas või teatada oma soovist e-posti aadressil info@civitta.ee.

Kui inimene tunneb muret GDPR-i või muu isikuandmetega seotud õigusakti oletatava rikkumise pärast Civittas, palub Civitta taas võtta ühendust e-posti aadressil info@civitta.ee. Kui inimene ei ole rahul sellega, kuidas Civitta tema kaebust lahendas, on tal õigus esitada kaebus Andmekaitse Inspektsioonile. Andmekaitse Inspektsiooni kontaktandmed on järgnevad: telefon +372 627 4135; meiliaadress info@aki.ee; postiaadress Tatari 39, Tallinn 10134.